Леброн Рејмон Џејмс Ср. (; Акрон, Охајо, 30. децембар 1984.) амерички је кошаркаш који тренутно наступа за Лос Анђелес лејкерсе. Сматра се једним од најбољих кошаркаша свих времена, а често се пореди са Мајклом Џорданом, у расправи ко је најбољи свих времена. Играјући за Кливленд кавалирсе, Мајами хит и Лос Анђелес лејкерсе, постао је једини играч у историји НБА лиге који је освојио титулу са три различита тима, као и награду за најкориснијег играча НБА финала. Играо је у десет финала лиге, од чега осам заредом, са Мајамијем и Кливлендом, од 2011. до 2018, а освојио је четири пута НБА. Четири пута је добио награду за најкориснијег играча лиге, четири пута за најкориснијег играча НБА финала, 17 пута је играо на Ол-стару, три пута је добио награду за најкориснијег играча Ол-стара, рекордних 13 пута је уврштен у прву петорку НБА, два пута у другу петорку и једном у трећу петорку, пет пута је изабран у прву петорку одбрамбеног тима и једном у другу петорку, по једном је био најбољи стријелац и најбољи асистент лиге, а проглашен је за рукија године 2004, када је и уврштен у идеални тим рукија. Рекордер је по броју постигнутих поена у плеј офу, а налази се на трећем мјесту вјечне листе стријелаца НБА лиге, иза Карима Абдул Џабара и Карла Малона, а испред Кобија Брајанта и Мајкла Џордана, док је на осмом мјесту вјечне листе по броју асистенција, са преко 9,000, а остварио је и преко 9,000 скокова. Са репрезентацијом Сједињених Америчких Држава, освојио је двије златне медаље на Олимпијским играма — 2008. и 2012, бронзану медаљу на Играма 2004, бронзану медаљу на Свјетском првенству 2006. и златну медаљу на Америчком првенству 2007. године.